b'\n_START_ARTICLE_\nSredozemlje\n_START_PARAGRAPH_\nSredoz\xc3\xa9mlje ali Mediter\xc3\xa1n (etimolo\xc5\xa1ko sredi zemlje) je ime velike regije okrog Sredozemskega morja in tudi skupno ime za de\xc5\xbeele okrog njega. Zanj je zna\xc4\x8dilno sredozemsko podnebje z vla\xc5\xbenimi zimami in vro\xc4\x8dimi, suhimi poletji. Sredozemlje ima tudi zna\xc4\x8dilno rastje (npr. makija) in zna\xc4\x8dilne kulturne rastline (npr. oljka, vinska trta, citrusi in hrast plutovec)._NEWLINE_K Sredozemlju pri\xc5\xa1tevamo dele naslednjih velikih regij: Ju\xc5\xbene Evrope, Severne Afrike in Bli\xc5\xbenjega vzhoda oz. Jugozahodne Azije.\n_START_SECTION_\nDr\xc5\xbeave ob Sredozemskem morju\n_START_PARAGRAPH_\nV Evropi, od zahoda proti vzhodu: \xc5\xa0panija, Francija, Monako, Italija, Malta, Slovenija, Hrva\xc5\xa1ka, Bosna in Hercegovina, \xc4\x8crna gora, Albanija in Gr\xc4\x8dija._NEWLINE_V Aziji, od severa proti jugu: Tur\xc4\x8dija, Ciper, Sirija, Libanon, Izrael in Palestina._NEWLINE_V Afriki, od vzhoda proti zahodu: Egipt, Libija, Tunizija, Al\xc5\xbeirija in Maroko.'